Textová časť finančnej analýzy

V tejto časti sa nachádzajú inštrukcie a vzorové príklady pre žiadateľa.

Inštrukcie a vzorové príklady sú zvýraznené červenou farbou.

Žiadateľ sa riadi týmito inštrukciami. Červený text/inštrukciu/vzor/príklad vymaže a nahradí svojimi údajmi.

**Hárok „Tím“**

Žiadateľ je povinný definovať tímy a uviesť informácie preukazujúce administratívne a odborné kapacity minimálne v rozsahu definovanom v tabuľkách:

* Realizačný tím na riadenie a realizáciu projektu:
* Tím pre zabezpečenie prevádzky kultúrnej inštitúcie po ukončení realizácie projektu

Presné inštrukcie k vyplneniu údajov sú uvedené priamo v pod tabuľkami v MS excel.

**Hárok „Posúdenie ŠP a kult. Činnosti“**

**Posúdenie štátnej pomoci a oprávnenosti kultúrnej inštitúcie z hľadiska jej využívania na kultúrne účely**

Žiadateľ vyberie z rozbaľovacieho zoznamu typ kultúrnej inštitúcie, ktorá je žiadateľom. Následne postupuje podľa nižšie uvedených inštrukcií.

**Posúdenie štátnej pomoci**

**Využívanie infraštruktúry kultúrnej inštitúcie výlučne na nehospodársku činnosť**

Žiadateľ vyplní ekonomické údaje na základe ktorých MS Excel automaticky vykoná výpočet podielu prevádzkových komerčných príjmov k prevádzkových nákladom inštitúcie. Zdrojom údajov sú ročné výkazy „KULT“ použité v rámci štatistického zisťovania v oblasti kultúry za Slovenskú republiku za rok 2019.

V prípade, ak kultúrna inštitúcia neposkytla v rámci štatistického zisťovania údaje, požije údaje, ktoré vecne zodpovedajú údajom v štatistických výkazoch. Zdrojom takýchto údajov sú v takom prípade najmä údaje z individuálnej účtovnej závierky kultúrnej inštitúcie (ak má vlastnú právnu subjektivitu a zostavuje vlastnú individuálnu účtovnú závierku), resp. údaje z analytickej evidencie účtovníctva za rok 2019 (najmä v prípadoch, ak ide o kultúrnu inštitúciu, ktorá nemá vlastnú právnu subjektivitu). V takom prípade žiadateľ v tejto časti uvedie z akých zdrojov vychádzal (účtovná závierka, resp. analytická evidencia). **Žiadateľ poskytne kompletný prehľad prevádzkových nákladov a prevádzkových príjmov (s osobitným vyznačením komerčných príjmov). Tieto údaje potvrdí účtovník žiadateľa svojím podpisom.**

**Podiel využívania infraštruktúry kultúrnej inštitúcie na hospodárske účely**

Žiadateľ uvedie podiel (%) hospodárskeho využívania infraštruktúry kultúrnej inštitúcie z jej celkovej kapacity.

Pri výpočte kapacity žiadateľ zohľadní podlahovú plochu ako aj prevádzkovú dobu.

V prípade, ak je jasne vymedzená časť plochy kultúrnej inštitúcie používaná počas celého roka 2019 výlučne na hospodárske účely, predstavuje vyčíslenie kapacity hospodárskej činnosti prostý podiel celkovej plochy kultúrnej inštitúcie v m2 k ploche celého priestoru kultúrnej inštitúcie.

Príklad:

Celková plocha kultúrnej inštitúcie: 1 000 m2

Priestor prenajímaný kaviarni: 100 m2

Podiel využívania na hospodárske účely je: 100 / 1000 = 10%.

V praxi nemusí byť údaj o podlahovej ploche využívanej na hospodárske účely dostatočný. Napríklad, ak sa časť plochy kultúrnej inštitúcie využíva na hospodársku činnosť raz týždenne na 3 hodiny, je potrebné okrem plochy zohľadniť aj časový faktor.

Príklad:

Celková plocha kultúrnej inštitúcie: 1 000 m2

Prevádzkový čas kultúrnej inštitúcie: od 7,00 – 16,00 hod. – t. j. 9 hod. denne v pracovné dni.

Kapacita kult. inštitúcie (nehospodádrska): 9 hodín x 5 dní x 53 týždňov v roku = 2 385 hodín x plocha 1 000 m2

**2 385 000**

Prenájom kapacity plochy na aerobik: 150 m2

Prevádzkový čas na hospodárske účely: piatky od 16,00 do 19,00 hod.

Kapacita na hospodárske účely: 3 hodiny x 1 týždeň x 53 týždňov v roku = 159 hodín x plocha 150 m2

**23 850**

Celková kapacita kultúrnej inštitúcie: nehospodárska + hospodárske využitie, 2 385 000 + 23 850\* = **2 408 850**

Pomer využitia plochy na hospodárske účely za rok:

hospodárske využitie kapacity /celková kapacita kultúrnej inštitúcie, 23 850/ 2 408 850 = 0,99%

\*Poznámka: ak by sa plocha na aerobik prenajímala počas prevádzkových hodín kultúrnej inštitúcie, tak by sa celková kapacita kultúrnej inštitúcie nenavyšovala.

Žiadateľ vykoná vlastný výpočet %.

**Posúdenie oprávnenosti kultúrnej inštitúcie z hľadiska jej využívania na kultúrne účely**

Kultúrna inštitúcia musí byť aspoň z 80 % jej priestorovej alebo časovej ročnej kapacity využívaná na kultúrne účely.

Žiadateľ uvedie podiel (%) využívania kultúrnej inštitúcie na kultúrne účely.

Uvedená povinnosť sa vzťahuje výlučne na žiadateľa, ktorým je kultúrne zariadenie nezapísané v zozname kultúrno-osvetových zariadení podľa § 7 zákona č. 189/2015 Z. z. o kultúrno-osvetovej činnosti v znení neskorších predpisov. Pri ostatných typoch kultúrnych inštitúcií sa má za to, že podmienka je naplnená automaticky.

Žiadateľ pri výpočte postupuje analogicky ako je tomu pri výpočte % hospodárskeho využívania infraštruktúry kultúrnej inštitúcie. Rozdeľovacím prvkom však nie je hospodárska vs. nehospodárska činnosť, ale kultúrna vs. iná činnosť bez ohľadu na skutočnosť, či je hospodárska alebo nie.

Pod kultúrnymi činnosťami sa rozumejú činnosti múzeí, archívov, knižníc, umeleckých a kultúrnych centier, divadiel, kín, opier, koncertných siení, organizácia živých vystúpení, ochrana filmového dedičstva a ďalšie podobné umelecké a kultúrne činnosti, ochrana a starostlivosť o kultúrne dedičstvo a archeologické náleziská, pamiatky, lokality a budovy historického významu, prírodné dedičstvo súvisiace s kultúrnym dedičstvom alebo ak je formálne uznané za kultúrne alebo prírodné dedičstvo príslušnými verejnými orgánmi, nehmotné dedičstvo v akejkoľvek forme vrátane folklórnych zvyklostí a remesiel; umelecké alebo kultúrne podujatia a predstavenia, festivaly, výstavy a iné podobné kultúrne činnosti, kultúrne a umelecké vzdelávacie činnosti, ako aj podpora chápania významu ochrany a podpory rozmanitosti kultúrnych prejavov prostredníctvom vzdelávacích programov a programov zvyšovania verejného povedomia, a to aj pomocou nových technológií; písanie, editovanie, produkcia, distribúcia, digitalizácia a publikovanie hudby a literatúry vrátane prekladov.

**Hárok Finančná analýza**

**Tabuľka č. I. Investičné výdavky v EUR**

Žiadateľ uvádza hodnotu výdavkov, ktoré sú predmetom projektu. Tieto hodnoty by mali korešpondovať s výdavkami uvedenými v rozpočte projektu. Žiadateľ uvádza oprávnené aj neoprávnené výdavky. Žiadateľ kategorizuje výdavku podľa toho, či ide o stavebné práce, obstaranie technológie/technického vybavenia alebo iné investičné náklady (napr. softvér, oceniteľné práva).

Pokiaľ je v priebehu prevádzky potrebná obnova zariadenia s kratšou životnosťou uvedie žiadateľ keby je obnova potrebná a stanoví predpokladanú hodnotu takejto obnovy ako aj rok vynaloženia výdavkov na takúto obnovu.

**Stanovenie zostatkovej hodnoty investície**

Zostatková hodnota investície sa určuje na základe odhadu prevádzkového zisku, ktorý by mohla investícia produkovať počas obdobia presahujúceho referenčné obdobie až do ukončenia jej projektovanej (ekonomickej) životnosti.

Žiadateľ posúdi, či bude projekt generovať prevádzkový zisk aj o 10 rokov. Ak nie, uvádza sa hodnota nula.

V opačnom prípade je potrebné aby žiadateľ kvalifikovane odhadol výšku prevádzkového zisku za horizontom 10 rokov. Túto môže odhadnúť ako prevádzkový zisk v 10 roku a tento vynásobí počtom rokov, počas ktorého ešte bude generovaný prevádzkový zisk po 10 roku.

Zostatkovú hodnotu uvádza žiadateľ so znamienkom „-„ mínus.

**Tabuľka č. II. Zdroje financovania investície v EUR**

Žiadateľ uvedie zdroj financovania investície. Vo všeobecnosti sa predpokladá, že investícia je realizovaná z vlastných zdrojov žiadateľa. V prípade, ak bude žiadateľ čerpať na financovanie projektu úver, uvedie jeho hodnotu.

Žiadateľ uvádza rok načerpania úveru ako aj hodnotu ročných splátok úroku a istiny v súlade so splátkovým kalendárom.

Ak splátkový kalendár ešte neexistuje (úver ešte nebol poskytnutý) vypočíta hodnotu splátok istiny a úveru sám žiadateľ, pritom zohľadní bežnú úrokovú sadzbu, dobu splácania a anuitný charakter splátok úveru.

Príklad:

Úverové zdroje získa žiadateľ z komerčnej banky za nasledovných podmienok:

Výška úveru: 250 000 EUR

Výška úroku: 3,5 % p. a.

Doba splatnosti: 10 rokov (120 mesiacov)

Anuitná splátka: áno

Výška mesačnej splátky počas celej doby splácania: 2 472,15 EUR

Výška ročných splátok počas doby splácania: 29 665,75 EUR

Ročné splátky istiny a úroku uvádza splátkový kalendár banky nasledovne:

|  |  |  |  |
| --- | --- | --- | --- |
| **Rok** | **Splátka úveru** | **Splátka istiny** | **Splátka úroku** |
| 1. rok | 29 665,75 | 21 254,57 | 8 411,19 |
| 2. rok | 29 665,75 | 22 010,53 | 7 655,23 |
| 3. rok | 29 665,75 | 22 793,38 | 6 872,39 |
| 4. rok | 29 665,75 | 23 604,07 | 6 061,69 |
| 5. rok | 29 665,75 | 24 443,59 | 5 222,17 |
| 6. rok | 29 665,75 | 25 312,97 | 4 352,79 |
| 7. rok | 29 665,75 | 26 213,28 | 3 452,48 |
| 8. rok | 29 665,75 | 27 145,61 | 2 520,15 |
| 9. rok | 29 665,75 | 28 111,09 | 1 554,67 |
| 10. rok | 29 665,75 | 29 110,92 | 554,84 |
| **Spolu** | **296 657,60** | **250 000,00** | **46 657,60** |

**Tabuľka č. III Prevádzkové výdavky v EUR**

Žiadateľ podrobne opíše kalkuláciu nových výdavkov na prevádzku, ktoré vznikli v priamej súvislosti s projektom. Žiadateľ opíše nárast množstva jednotlivých typov prevádzkových nákladov, prípadne opíše vznik nových typov nákladov vrátane očakávaného množstva a jednotkovej ceny.

Z hľadiska výdavkov ide o výdavky, ktoré vzniknú v súvislosti napr. s dodatočnými nákladmi údržby, alebo potrebou zamestnania nových zamestnancov a pod.

V prípade, ak projekt nevytvára žiadne dodatočné prevádzkové výdavky, žiadateľ túto skutočnosť zdôvodní.

Keďže sa jedná o realizáciu projektu v rámci existujúcej infraštruktúry, podrobne sa popíše ako boli stanovené celkové výdavky na prevádzku infraštruktúry tzv. prírastkovou metódou.

Príklad:

V dôsledku realizácie projektu bude potrebné zamestnať nového zamestnanca:

Hrubá mzda zamestnanca: 800,00 EUR

Odvody zamestnávateľa (35,2%): 281,60 EUR

SPOLU: 1 081,60EUR

Zamestnanec sa prijíma na dobu neurčitú: 12 mesiacov v roku

Osobné náklady za rok spolu: 12 979,20

**Tabuľka č. IV Úver na financovanie prevádzky**

Žiadateľ postupuje analogicky ako bolo uvedené v inštrukcii k tabuľke č. II vyššie.

Na rozdiel od tabuľky č. II ide o úver, ktorým sa nefinancuje pôvodná investícia. Môže ísť o akýkoľvek úver, ktorým sa napríklad financujú obnovovacie investície, alebo o prekleňovací úver v priamej súvislosti s projektom.

**Tabuľka č. V Príjmy vygenerované projektom v EUR**

Žiadateľ podrobne a detailne popíše, ako boli určené jednotlivé položky príjmov z prevádzky (najmä to, ako boli stanovené vstupné údaje do kalkulácií v tabuľkovej časti).

Žiadateľ opíše typ príjmov (zo vstupného, prenájmu priestorov a pod.), ktoré vznikli v priamom dôsledku realizácie projektu. Uvedie zvýšené množstvá a jednotkové ceny.

Keďže sa jedná o realizáciu projektu v rámci existujúcej infraštruktúry, podrobne sa popíše ako boli stanovené celkové príjmy z prevádzky infraštruktúry prírastkovou metódou.

Príklad:

Ak realizáciou projektu dôjde k zvýšeniu návštevnosti z 1 000 návštevníkov na 1 100 návštevníkov pri cene 10 EUR za vstupné, je príjmom projektu 100 nových účastníkov x cena 10 EUR, t.j. 1 000 EUR.

Ak by realizáciou projektu nedošlo k zvýšeniu návštevnosti ale kultúrna inštitúcia by v dôsledku realizácie projektu (zvýšenej kvality služieb) zvýšila ceny vstupného, napr. z 10 EUR na 12 EUR, potom sú príjmy projektu vyčíslané ako pôvodná návštevnosť 1000 x zvýšenie ceny 2 EUR = 2 000 EUR.

Úspory prevádzkových nákladov, ktoré vzniknú/vznikli v súvislosti s realizáciou projektu, sa považujú za príjem.

V prípade, ak realizáciou projektu dôjde k zníženiu prevádzkových výdavkov, žiadateľ podrobne a detailne popíše:

* ako boli určené jednotlivé položky, ktoré sú/budú predmetom generovania úspor prevádzky (napr. výdavky na ušetrené mzdy údržbárov a pod.);
* ako boli stanovené jednotlivé vstupné údaje do kalkulácií v tabuľkovej časti (určenie objemu úspory a jednotkových nákladov úspory (napr. počet ušetrených miezd údržbárov a superhrubá mzda doteraz platená za údržbu týmto zamestnancom);

**Tabuľka č. VI Prevádzkový zisk v EUR**

Tabuľka sa vypočíta automaticky.

Žiadateľ je v tejto časti povinný uviesť výšku daňových odpisov majetku, ktorý obstaral/zhodnotil z projektu.

Výpočet odpisov – investícia nová (napr. obstaraný hmotný majetok)

Hodnota majetku: 100 000,00 EUR

Odpisová skupina: 1

Doba odpisovania: 4 roky

Žiadateľ je v zmysle platnej legislatívy povinný používať pri odpisovej skupine 1 rovnomernú metódu odpisovania.

Odpisy v jednotlivých rokoch dosiahnu hodnotu 100 000 / 4 rokov = 25 000,00 EUR.

**Tabuľka č. VII Výsledky**

Tabuľka sa vypočíta automaticky.

V tejto časti sa sleduje finančná udržateľnosť prevádzky

Projekt sa považuje za udržateľný, pokiaľ projekt vygeneruje aspoň toľko príjmov, že pokryje bežné prevádzkové výdavky činnosti súvisiace s prevádzkou projektu. Tento údaj sa nachádza na riadku č. 31 finančnej analýzy.

Pokiaľ projekt generuje kladné hodnoty kumulatívneho CASH-FLOW považuje sa projekt za udržateľný.

Dofinancovanie prevádzky

Zároveň finančná analýza počíta chýbajúce zdroje na zabezpečenie vyváženého CASH-FLOW

Pokiaľ projekt negeneruje kladné hodnoty kumulatívneho CASH-FLOW, je potrebné aby žiadateľ deklaroval dofinancovanie prevádzkových výdavkov v príslušných rokoch tak, aby hodnota CASH-FLOW na riadku č. 31 finančnej analýzy nebola ani v jednom roku nulová. Na tieto účely žiadateľ do riadku č. 30 doplní údaje o objeme zdrojov z prevádzkových dotácii zriaďovateľa, alebo iných mimo projektových zdrojov.

Žiadateľ v textovej časti špecifikuje presný zdroj dofinancovania prevádzky (ak relevantné)

**Tabuľka č. VIII Interpretácia/zhodnotenie**

Táto časť sa počíta automaticky

Ide o jednoduchú interpretáciu výsledkov.

Na riadku č. 36 finančnej analýzy je na účely hodnotiaceho kritéria 4.2 Finančná udržateľnosť projektu zobrazené slovné zdôvodnenie finančnej udržateľnosti projektu. Hodnotenie vychádza z hodnoty CASH-FLOW na riadku č. 31 finančnej analýzy, t.j. ak je každý rok finančnej analýzy na riadku č. 31 kladný (hoci po dofinancovaní prevádzky z iných zdrojov) považuje sa projekt za finančne udržateľný.

Žiadatelia, ktorí spadajú pod schému štátnej pomoci majú mieru spolufinancovania z IROP definovanú na riadku 37 finančnej analýzy.

Žiadatelia, ktorí nespadajú pod schému štátnej pomoci majú mieru spolufinancovania z IROP definovanú na riadku č. 38 finančnej analýzy.

Táto hodnota sa prenáša do rozpočtu formulára ŽoNFP.